เหตุอาคารถล่มในกรุงเทพมหานคร พ.ศ. 2568

เมื่อวันที่ 28 มีนาคม พ.ศ. 2568 เวลาประมาณ 13:25 น. ในแขวงจตุจักร เขตจตุจักร กรุงเทพมหานคร เกิดอุบัติเหตุอาคารที่ทำการสำนักงานการตรวจเงินแผ่นดิน (หลังใหม่) มีความสูง 33 ชั้นถล่ม ส่งผลให้มีผู้เสียชีวิตอย่างน้อย 92 ​ราย   และมีผู้สูญหาย 4  ราย ข้อมูลผู้เสียชีวิต (pm) ตรวจพิสูจน์แล้ว 93 ราย
การถล่มของอาคารเกิดจากแผ่นดินไหวครั้งใหญ่ในประเทศพม่า ซึ่งอยู่ระหว่างการก่อสร้างในส่วนงานผนังและตกแต่งภายนอก แม้โครงสร้างจะเสร็จสิ้นสมบูรณ์ตั้งแต่ พ.ศ. 2567 แล้ว

**ภูมิหลัง**
อาคารสำนักงานการตรวจเงินแผ่นดินแห่งใหม่นี้ตั้งอยู่บนถนนกำแพงเพชร ใกล้ตลาดนัดจตุจักร กรุงเทพมหานคร มีความสูง 33 ชั้น การก่อสร้างเริ่มขึ้นใน พ.ศ. 2563 และก่อสร้างในส่วนโครงสร้างอาคารแล้วเสร็จเมื่อเดือนเมษายน พ.ศ. 2567 ตามประกาศของบริษัท China Railway No.10 Engineering Group ผู้รับเหมาเป็นกิจการร่วมค้าระหว่างบริษัทดังกล่าวกับบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD-CREC
ก่อนเหตุอาคารถล่มมีการเพิ่มแผงกระจกด้านหน้าและการติดตั้งเครื่องใช้ภายใน สัญญาก่อสร้างมีมูลค่า 2,136 ล้านบาท ต่ำกว่าราคากลาง 2,522 ล้านบาท สัญญาได้รับการลงนามเมื่อวันที่ 23 พฤศจิกายน พ.ศ. 2563 มีกำหนดแล้วเสร็จในวันที่ 31 ธันวาคม พ.ศ. 2566 ต่อมามีการขยายกำหนดแล้วเสร็จใหม่เป็นวันที่ 3 มิถุนายน พ.ศ. 2567
อาคารนี้สร้างขึ้นเพื่อใช้เป็นอาคารที่ทำการสำนักงานการตรวจเงินแผ่นดินแห่งใหม่ แทนที่สำนักงานการตรวจเงินแผ่นดินปัจจุบัน ซึ่งตั้งอยู่บนถนนพระรามที่ 6 แขวงพญาไท เขตพญาไท กรุงเทพมหานคร

**ผลกระทบ**

**ผู้บาดเจ็บและเสียชีวิต**
ขณะนี้การปฏิบัติการรื้อถอนในพื้นที่อยู่ระหว่างดำเนินการ ในวันที่ 7 พฤษภาคม พ.ศ. 2568 เวลา 18.00 น. กรุงเทพมหานครรายงานว่าพบผู้เสียชีวิตแล้ว 89  คนงานก่อสร้างในพื้นที่บาดเจ็บ 9 ราย รวมผู้บาดเจ็บจากเหตุการณ์อย่างน้อย 19 ราย และมีผู้สูญหายติดอยู่ใต้ซากปรักหักพังอีก 11 ราย

**การสืบสวน**
หน่วยงานท้องถิ่นเริ่มดำเนินการสอบสวนเรื่อง "คุณภาพของการก่อสร้าง วัสดุที่ใช้ และการปฏิบัติตามกฎหมายที่เกี่ยวข้องว่าด้วยการก่อสร้างอาคารที่ทนทานต่อแผ่นดินไหวอย่างเหมาะสมหรือไม่" ต่อมากรมสอบสวนคดีพิเศษได้รับเป็นคดีพิเศษ

**การวิพากษ์วิจารณ์**
เนื่องจากผู้ว่าการตรวจเงินแผ่นดินไม่ได้ออกมาขอโทษในเหตุการณ์ที่เกิดขึ้นต่อมามีการเปิดเผยถึงหนังสือเวียนในลักษณะที่ตำหนิประชาชนว่าเป็น "ผู้ที่มีความเห็นในเชิงลบ" พิศิษฐ์ ลีลาวชิโรภาส อดีตผู้ว่าการตรวจเงินแผ่นดินได้ออกมาให้สัมภาษณ์โดยตอบโต้ผู้ที่วิจารณ์ว่าทำไมเลือก ผู้รับเหมาโครงการที่เสนอราคาต่ำสุด ในลักษณะที่ว่าหากใช้เลือกผู้รับเหมาโครงการราคาแพงก็จะถูกวิจารณ์อีก ส่วนที่มีผู้วิจารณ์ ว่าโต๊ะเก้าอี้ราคาแพง อดีตผู้ว่าฯ ได้ตอบโต้กลับว่าถ้าใช้เป็นสิบปีถือว่าคุ้มค่าคุ้มราคา

**คดีความ**
วันที่ 13 พฤษภาคม พ.ศ. 2568 พนักงานสอบสวนกองบัญชาการตำรวจนครบาลได้ยื่นต่อศาลอาญาเพื่อออกหมายจับผู้มีส่วนเกี่ยวข้องกับการก่อสร้างอาคารที่ทำการหลังใหม่ของสำนักงานการตรวจเงินแผ่นดิน ซึ่งเกิดเหตุพังถล่มจากแผ่นดินไหวในประเทศพม่าเมื่อวันที่ 28 มีนาคม ทั้งหมด 3 กลุ่ม รวม 17 ราย และศาลอาญาอนุมัติหมายจับในอีกสองวันถัดมา (15 พฤษภาคม) โดยรายชื่อของผู้ต้องหาทั้งหมด 3 กลุ่ม รวม 17 ราย มีดังนี้
# สุชาติ ชุติปภากร
# พิมล เจริญยิ่ง
# ธีระ วรรธนะทรัพย์
# สุพล อัครอารีสุข
# ชัยณรงค์ เสียงไพรพันธ์
# อภิชาติ รักษา
# ปฏิวัติ ศิริไทย
# กฤตภัฏ ปล่องกระโทก
# พลเดช เทิดพิทักษ์วานิช
# ปราณีต แสงอลังการ 
# สมชาย ทรัพย์เย็น
# เปรมชัย กรรณสูต
# นิจพร จรณะจิตต์
# ชวนหลิง จาง
# เกรียงศักดิ์ กอวัฒนา
# อนุวัฒ คันษร
# ธิปัตย์ รัตนวงษา

**หมายเหตุ**

**อ้างอิง**

**แหล่งข้อมูลอื่น**
หมวดหมู่:กรุงเทพมหานครในปี พ.ศ. 2568
หมวดหมู่:เขตจตุจักร
หมวดหมู่:สำนักงานการตรวจเงินแผ่นดิน
หมวดหมู่:ภัยพิบัติในประเทศไทย
หมวดหมู่:แผ่นดินไหวในประเทศพม่า พ.ศ. 2568